Bek-en-klouseer nie opgelos – departement(Argieffoto: pixabay)lim Die departement van landbou, grondhervorming en landelike ontwikkeling neem kennis van die vals berigte wat op sosiale media die ronde doen waarin kwansuis bevestig word dat die uitbreking van bek-en-klouseer in die Vhembe-distrik in Limpopo verby is. Die departement het bevestig dat dit nie die geval is nie en versoek die publiek om nie dié vals berigte verder te versprei nie. Bek-en-klouseer is in Februarie verlede jaar in die Vhembe-distrik en in November in die Molemole-distrik in Limpopo aangemeld. Reggie Ngcobo, departementele woordvoerder, sê geïdentifiseerde plase en voerkrale in dié distrik wat tot op hede met bek-en-klouseer besmet is, is steeds onder kwarantyn. Soos vroeër berig, het minister Thoko Didiza vroeg in Desember ŉ landwye verbod in die Staatskoerant aangekondig waarvolgens alle byeenkomste van diere tydelik gestaak word. Dit sluit in skoue, veilings vir spekulasiedoeleindes of enige ander byeenkomste. Die verbod is van toepassing op alle lewende gesplete hoefdiere wat na een bestemming geneem word vanaf meer as een plek van oorsprong. Geen datum is gegee vir wanneer die verbod opgehef gaan word nie. Die departement moedig diere-eienaars aan om steeds basiese voorkomingsmaatreëls toe te pas om te verhoed dat hulle diere besmet word. “Moenie diere wat ŉ hoë risiko het om besmet te word verskuif nie. Koop slegs diere van ŉ betroubare verskaffer en dring aan op ŉ gesondheidsverklaring van ŉ veearts,” sê Ngcobo. Ngcobo sê enige vermoedelike gevalle van bek-en-klouseer moet vir verdere ondersoek by die naaste staatsveeartskantoor of naaste veearts aangemeld word. “Eienaars wat diere van besmette eiendomme aangekoop het, moet dit onmiddellik by die provinsiale veterinêre owerhede aanmeld vir vinnige opvolgondersoeke.”